CELEX: 62014CN0601
Language: ro
Date: 2014-12-22 00:00:00
Title: Cauza C-601/14: Acțiune introdusă la 22 decembrie 2014 – Comisia Europeană/Republica Italiană

16.3.2015   
            
            
               RO
            
            
               Jurnalul Oficial al Uniunii Europene
            
            
               C 89/7
            
         Acțiune introdusă la 22 decembrie 2014 – Comisia Europeană/Republica Italiană
   (Cauza C-601/14)
   (2015/C 089/08)
   Limba de procedură: italiana
   
      Părțile
   
   
      Reclamantă: Comisia Europeană (reprezentanți: E. Traversa, F. Moro, agenți)
   
      Pârâtă: Republica Italiană
   
      Concluziile reclamantei
   
   
               —
            
            
               constatarea faptului că, prin neadoptarea tuturor măsurilor necesare pentru a asigura existența unui sistem de despăgubire a victimelor infracționalității violente comise cu intenție pe teritoriul său, Republica Italiană a încălcat obligațiile care îi revin în temeiul articolului 12 alineatul (2) din Directiva 2004/80/CE (1);
            
         
               —
            
            
               obligarea Republicii Italiene la plata cheltuielilor de judecată.
            
         
      Motivele și principalele argumente
   
   Directiva 2004/80 instituie un sistem de cooperare între autoritățile naționale în scopul de a facilita accesul victimelor infracționalității din toată Europa la o despăgubire adecvată în situații transfrontaliere. Regimul funcționează pe baza sistemelor statelor membre în materie de despăgubire a victimelor infracționalității violente comise cu intenție pe teritoriul respectiv. Pentru a garanta buna funcționare a acestui sistem de cooperare, articolul 12 alineatul (2) din directivă impune statelor membre să fie dotate sau să se doteze cu un sistem de despăgubire a victimelor infracționalității violente comise cu intenție pe teritoriile lor care să garanteze o despăgubire justă și adecvată a victimelor. Această obligație trebuie înțeleasă ca raportându-se la orice formă de infracționalitate violentă comisă cu intenție, iar nu la anumite forme ale acesteia.
   Ordinea juridică italiană prevede un sistem național de despăgubire a victimelor infracționalității constituit dintr-o serie de legi speciale privind despăgubirea unor anumite forme de infracționalitate violentă comisă cu intenție, iar nu un sistem general de despăgubire a victimelor tuturor actelor infracționale pe care Codul penal italian le califică drept comise cu intenție și cu violență. Ordinea juridică nu prevede mai precis un sistem de despăgubire pentru infracționalitatea violentă comisă cu intenție care intră sub incidența „delincvenței de drept comun” atunci când nu este acoperită de legi speciale.
   Se impune, în consecință, să se constate că Republica Italiană nu și-a îndeplinit obligațiile care îi revin în temeiul articolului 12 alineatul (2) din Directiva 2004/80/CE.
   
      (1)  Directiva 2004/80/CE a Consiliului din 29 aprilie 2004 privind despăgubirea victimelor infracționalității (JO L 261, p. 15, Ediție specială, 19/vol. 7, p. 31).